projecte-aina/catalan_government_crawling huggingface dataset:
L'Agència Catalana del Patrimoni Cultural ha renovat la imatge de la web dels Monuments i Jaciments propietat de la Generalitat de Catalunya.
L'actualització de la web s'ha impulsat amb l'objectiu de millorar l'experiència de visita dels usuaris, fent-la més atractiva visualment i aportant noves solucions tecnològiques com la venda online d'entrades.
La web recull i presenta la informació referent als 19 conjunts patrimonials que gestiona l'Àrea de Monuments i Jaciments de l'Agència Catalana del Patrimoni Cultural i s'ha redissenyat amb la voluntat d'oferir al públic la possibilitat de conèixer aquest ric patrimoni a través d'internet.
Per fer-ho, s'ha millorat la qualitat i el nombre d'imatges corresponents als monuments, s'han habilitat les eines necessàries per oferir continguts audiovisuals i s'ha desenvolupat un motor de cerca per estar al dia de les nombroses activitat que es duen a terme als monument.
Aquesta eina permet cercar les activitats que es realitzen als monuments per edats, en funció de la seva tipologia (visites guiades, visites teatralitzades, concerts, conferències, arts escèniques...), per monuments o per data.
A nivell tècnic, la principal novetat que incorpora el projecte és l'habilitació del sistema de venda d'entrades en línia que permetrà agilitzar la compra de les entrades als monuments, tant pel que fa a les visites, com a les diverses activitats culturals que s'hi realitzen.
La web incorpora també un apartat amb la informació de l'oferta educativa de l'Àrea de Monuments i Jaciments i un espai de consulta dels projectes de recerca que es porten a terme als monuments.
La web es pot visitar en 4 idiomes (català, castellà, anglès i francès) i s'adapta als diferents dispositius digitals.
Pel director de l'Agència Catalana del Patrimoni Cultural, Josep Manuel Rueda, la renovada web "contribuirà enormement a fer visible el patrimoni del país" i, a més, "serà una eina indispensable per encarar el present i el futur de la difusió del nostre patrimoni".
L'Àrea de Monuments i Jaciments de l'Agència Catalana del Patrimoni Cultural gestiona els següents conjunts patrimonials: Castell de Miravet, Casa Museu Prat de la Riba, Casa Museu Rafael Casanova, Castell de Cardona, Torre de la Manresana, Canònica de Santa Maria de Vilabertran, Conjunt monumental de Sant Pere de Rodes, Convent de Sant Bartomeu, Reial Monestir de Santes Creus, Cartoixa d'Escaladei, Castell Monestir d'Escornalbou, Castell de Claramunt, La Roca dels Moros, Ciutat ibèrica del Molí d'Espígol, Poblat ibèric del Coll del Moro, Ciutat ibèrica del Castellet de Banyoles i Estudi Taller Carles Fontserè.
El monestir de Santes Creus va néixer el 1160 sota el patrocini dels llinatges dels Montcada i dels Cervelló, i del comte Ramon Berenguer IV.
Els monjos, provinents del monestir occità de la Gran Selva, van trobar a la riba del riu Gaià l'emplaçament idoni per bastir-hi un monestir que seria, fins al 1835, el centre d'una de les senyories monàstiques més extenses i influents de la Corona d'Aragó.
Santes Creus va tenir el seu moment de més esplendor en els segles XIII i XIV gràcies al favor del llinatge reial i la noblesa.
Els reis Pere el Gran i Jaume II el Just i la reina Blanca d'Anjou el van escollir com a panteó i en van esdevenir protectors i mecenes actius.
Les seves restes reposen a l'església en dos monuments funeraris, considerats obres cabdals del primer gòtic català i els únics que ens han arribat intactes de la reialesa de la Corona d'Aragó.
Visita guiada pel monument per conèixer els espais més emblemàtics de l'abadia cistercenca, com ara el claustre gòtic o els mausoleus reials, i descobrir la història de l'orde i com hi vivien els monjos.
Preu: 3 € per persona, gratuït per als menors de 8 anys (no inclou l'entrada al monument)
Tipus d'activitat: visita guiada
En aquest espai tranquil i protegit per la serralada del Montsant, els monjos cartoixans van seguir un model de vida marcat pel silenci i l'oració, combinant la solitud eremítica amb la vida comunitària.
La cartoixa es va fundar el 1194 gràcies a una concessió d'Alfons I, amb el propòsit de fixar un poblament en les terres acabades de conquerir.
Les donacions i compres que es van produir posteriorment van convertir la cartoixa en un gran «senyor feudal», atès que va arribar a posseir un ampli territori, que coincideix amb l'actual comarca del Priorat.
Escaladei va ser la primera cartoixa de la Península i va intervenir en la fundació de moltes de les que es van crear més endavant.
A partir de la primera meitat del segle XIX, la desamortització de terres que eren propietat de l'Església i els saquejos que hi van tenir lloc durant les revoltes populars van provocar l'abandonament i la profunda degradació del conjunt.
Actualment, però, les darreres obres de restauració han tret a la llum una part d'aquesta esplendor, que es pot contemplar en el nou espai visitable, corresponent a l'àrea de vida comunitària.
Visita guiada pel monument per conèixer els espais més emblemàtics de la cartoixa i la vida cartoixana.
Preu: 3 € per persona, gratuït per als menors de 8 anys (no inclou l'entrada al monument)
Tipus d'activitat: visita guiada
Escornalbou ens endinsa en una època en què la burgesia benestant va habilitar antics edificis històrics per convertir-los en les seves residències.
Així, el 1911, Eduard Toda va comprar l'antic monestir de Sant Miquel d'Escornalbou i el restaurà amb total llibertat.
La visita ens permet conèixer l'ambient d'una casa benestant de començament del segle XX, on es van reunir les principals figures de la Renaixença, convidades per Toda.
A les diferents estances, hi queden mostres de les col·leccions que Toda havia aplegat en els seus viatges.
Fou vicecònsol a Macau, Hong Kong i Shangai i cònsol a Egipte, i aprofità aquestes experiències per conèixer diferents cultures.
Eduard Toda es va interessar especialment per l'antic Egipte: va participar en les excavacions de Tebes i va reunir una col·lecció privada d'art egipci que cedí al Museu Arqueològic Nacional de Madrid i al Museu Víctor Balaguer de Vilanova i la Geltrú.
Enmig de la peculiar interpretació que Toda va fer de l'antic conjunt, s'entreveuen les restes del monestir fundat el 1153.
Toda en preservà alguns elements, com l'església i el claustre, tot i que el va remodelar per convertir-lo en un jardí per gaudir d'una de les millors vistes de les comarques de Tarragona.
Visita guiada pel monument per conèixer els espais més emblemàtics d'aquesta casa, el seu entorn i la vida que hi va donar Eduard Toda.
Preu: 3 € per persona, gratuït per als menors de 8 anys (no inclou l'entrada al monument)
Canònica de Santa Maria de Vilabertran
Durant segles la mort era present en el dia a dia de la societat.
La poca higiene, la mala alimentació, l'esgotament físic i les guerres, adobaven el terreny per l'aparició de malalties i epidèmies.
La comunitat de canonges de Vilabertran jugava un paper destacat en la gestió de les epidèmies, així com en l'acompanyament de les ànimes dels morts.
Descobrirem totes aquestes històries recorrent la Canònica de Vilabertran i acabarem fent un tast de garnatxa dolça a l'Hort del Prior.
Aquesta activitat es realitza en el marc del Festival SOM Cultura del Patronat de Turisme Costa Brava Girona.
Preu: 8 €/adults, 5 €/menors de 4 a 18 anys (inclou l'entrada al monument)
Cal inscripció prèvia (places limitades)
L'Àrea de Monuments i Jaciments té un compromís social d'apertura de l'acció educativa i cultural que es genera dins dels seus equipaments patrimonials.
Un dels nostres propòsits és impulsar un procés de treball conjunt entre comunitat educativa i patrimoni, que ajudi a dibuixar les claus que permetin moure'ns cap a l'objectiu conjunt d'un sistema educatiu patrimonial avançat.
Es parteix del convenciment que l'educació millora a través de la col·laboració, l'intercanvi i l'aprenentatge mutu: entre infants i joves, entre persones educadores, entre escoles i entre societats.
I per això, volem generar experiències col·lectives i úniques que arribin a l'aprenentatge de manera equitativa, justa i democràtica.
Entenem l'educació patrimonial com a eina de transformació social i educativa, amb la intenció de transformar a les persones visitants i usuàries, en persones crítiques, capaces de posicionar-se en el món actual i aprendre competències per a la vida personal i en col·lectivitat.
Busquem possibilitar que els i les infants i joves puguin gaudir als monuments i jaciments d'experiències d'aprenentatge rellevants, que els i les ajudin a ser persones autònomes i crítiques, i que això reverteixi també en una societat més cohesionada, capaç de donar resposta als reptes globals, formant ciutadans i ciutadanes lliures i responsables.
L'eix de la proposta és una successió de jocs i dinàmiques que els nens i les nenes hauran de dur a terme per poder resoldre l'enigma final del quadern de Mr Stone, un viatger que va arribar al monestir per resoldre uns enigmes, i l'alumnat l'haurà d'ajudar.
Cada dinàmica, acompanyada d'un ventall de materials educatius, permetrà a l'alumnat aprofundir en la vida a l'edat mitjana i el dia a dia d'un monestir medieval.
Descobrirem les característiques principals de les pintures i els gravats del Cogul, i també com es van fer, a partir de cinc elements essencials: el suport, la tècnica, les pintures, els motius i les eines.
Ens dividirem en grups per treballar aquests elements a partir d'objectes i imatges, i tots plegats reconstruirem el procés de creació de les pintures i els gravats.
Després nosaltres mateixos ens convertirem en pintors i pintores i crearem la nostra pròpia composició sobre un suport molt especial.
Miravet ha estat un lloc que, pels colors, la llum i els contrastos, ha atret nombrosos artistes al llarg del segle XX.
Entre el 1929 i el 1930, l'artista Joaquim Mir va fer una intensa estada a Miravet, durant la qual va recollir el seu dia a dia, mitjançant filmacions i pintures que mostren una vista general del poble a l'època.
En aquest apartat es pot trobar la Guia per avaluar el disseny de les activitats educatives patrimonials, elaborada per la Comunitat de Pràctica Patrimoni i Escola, de la que l'Àrea de Monuments i Jaciments en forma part activa.
Aquesta guia ens a serveix per tenir en compte els factors competencials orientadors que es treballen des del Departament d'Educació de la Generalitat, en els seus projectes educatius, i aplicar-los als projectes educatius patrimonials dels monuments i jaciments a l'hora de crear activitats educatives noves.
Aquesta guia va ser elaborada per tècnics i professorat del Departament d'Educació, conjuntament amb tècnics dels serveis educatius de diferents museus i equipaments patrimonials de Catalunya.
Guia per avaluar el disseny de les activitats educatives patrimonials
A continuació et pots descarregar el Programa d'Avaluació complet destinat a les activitats educatives patrimonials i intergeneracionals, que l'Àrea de Monuments i Jaciments aplica a les seves activitats després de l'acció educativa.
Es tracta d'un programa qualitatiu que inclou qüestionaris per a la valoració de les diferents persones protagonistes del procés: avaluadora externa, educadores patrimonials, persones docents i alumnat i altres persones participants, en el cas d'activitats o visites intergeneracionals.
A tall d'exemple, es presenten els resultats de l'avaluació d'una activitat educativa realitzada al Reial Monestir de Santes Creus, i els resultats de l'avaluació d'una activitat intergeneracional realitzada al Castell de Miravet.
Observació competencial i coeducativa.
A continuació es presenten els protocols i qüestionaris, per separat, que es realitzen després de cada visita o activitat educativa.
Es tracta d'un protocol dirigit al seguiment de la feina de l'educadora patrimonial, un qüestionari per al professorat, un altre per a la persona educadora i tres qüestionaris diferents adreçats a l'alumnat per etapa educativa.
Protocol d'observació avaluadora externa activitat educativa.
Qüestionari activitat educativa alumnat primària, cicle inicial.
Qüestionari activitat educativa alumnat primària, cicle mitjà i superior.
Qüestionari activitat educativa alumnat secundària.
Qüestionari activitat educativa educadores patrimonials.
A continuació es presenten les enquestes de satisfacció, per separat, que es realitzen després de cada visita o activitat dedicada a públic familiar o intergeneracional.
Es tracta de tres enquestes: una dirigida a nenes i nens menors de dotze anys, una altra dirigida a les persones adultes quan desenvolupen una activitat familiar grupal, i una altra dirigida a persones adultes per quan realitzen una visita o itinerari intergeneracional.
Enquesta satisfacció activitat públic adult.
Enquesta satisfacció visita públic adult.
En aquest apartat es troben treballs, articles i documents relacionats amb la feina sobre educació patrimonial que es fa a l'Àrea de Monuments i Jaciments.
Articles sobre el Programa d'Avaluació que s'aplica a les diferents activitats que es desenvolupen als monuments i jaciments, o articles sobre la filosofia de treball del projecte educatiu.
A continuació es pot descarregar diferents articles relacionats amb el projecte educatiu i l'acció educativa que es desenvolupa al Conjunt Rupestre de la Roca dels Moros del Cogul.
Articles de difusió en diferents revistes catalanes i articles de comunicacions presentades a diferents congressos nacionals i internacionals.
El passat setembre de 2018, es va presentar una comunicació al Congrés d'Arqueologia Europeu 24th EAA Anual Meeting, celebrat a Barcelona, explicant el programa educatiu del Castell de Miravet i la construcció del mateix a través de la metodologia treballada per la Comunitat de Pràctica Patrimoni i Escola, de la que l'Àrea de Monuments i Jaciments participa.
El castell de Miravet, una fortalesa situada sobre un turó imponent i envoltada per una muralla de 25 metres d'alçària que sembla sorgir de les roques, domina el curs de l'Ebre i les terres del voltant.
El fet de ser un emplaçament estratègic ha comportat que des de la prehistòria s'hi hagin anat succeint els assentaments i, així mateix, que tingués un paper important en diferents conflictes.
Avui encara es poden apreciar una part de les estructures d'una fortalesa andalusina sobre la qual es va aixecar el castell templer, immediatament després de la conquesta d'aquestes terres per part de Ramon Berenguer IV.
El castell va ser donat a l'orde del Temple, que el va convertir en la seu de la província templera de Catalunya i Aragó.
Aquest fou el període de màxim poder i esplendor de la història de Miravet.
La fi d'aquesta etapa va significar també l'episodi més dramàtic de la seva història, amb un setge de més d'un any que va precedir la desaparició de l'orde del Temple.
Visita guiada pel monument per conèixer els espais més emblemàtics del castell i descobrir, alhora, la història dels templers i l'arquitectura.
Preu: 3 € per persona, gratuït per als menors de 8 anys (no inclou l'entrada al monument)
Aquestes obres han conformat una visió molt particular de Miravet i molt diferent de la visió que tenim avui dia.
L'alumnat experimentarà i buscarà la seva pròpia mirada del poble confrontant aquests dos mons.
A partir de la mirada del pintor impressionista Joaquim Mir, crearem la nostra pròpia mirada sobre el paisatge que envolta el poble i el castell.
Es faran servir les càmeres dels telèfons mòbils i les tauletes de l'alumnat per captar aquest paisatge, i descobrirem que la mirada de l'alumnat està tan plena de significats com ho estava la de Mir.
Nivell educatiu: educació secundària i batxillerat
Documental antropològic RIBERES DE L'EBRE
Dades bàsiques de l'activitat (professorat)
Viatjarem a l'edat mitjana a través de l'experimentació amb els sentits.
Mitjançant el tacte, l'olfacte, l'oïda i la vista intentarem descobrir com devia ser la vida a l'edat mitjana, i si aquesta era molt diferent de la nostra.
Com era el paisatge que els homes i les dones de l'edat mitjana veien des del castell?
Els objectius d'aquesta activitat consisteixen a descobrir qui eren els templers i com vivien, participar de manera activa en el desenvolupament d'un relat, experimentar amb els sentits (tacte, olfacte, oïda, vista), despertar l'interès en els nens i les nenes pel nostre passat i participar en una activitat col·lectiva expressant les idees pròpies i respectant les de les altres persones.
Nivell educatiu: educació infantil
Descobrim el Castell de Miravet amb els sentits (dossier professorat)
Descobrim el Castell de Miravet amb els sentits (Educació Infantil)
L'objectiu de l'activitat és la descoberta de Sant Pere de Rodes i de la realitat social de l'edat mitjana a través d'un joc de rol que convertirà l'alumnat en el protagonista de la història.
Cada alumne o alumna assumirà un personatge, amb una identitat específica, i que forma part d'un grup o estament social.
Els i les alumnes, ja sigui individualment o com a integrants del grup, hauran de col·laborar entre si per poder assolir l'objectiu final.
L'acció se situa al mes de maig del 1408.
Al cap de dotze mesos, el 3 de maig de 1409, se celebrarà l'Any Sant al monestir.
Al llarg de vuit dies, milers de persones pelegrines aniran fins al monestir buscant el perdó dels seus pecats.
Per poder acollir tota aquesta gent i poder dur a terme l'Any Sant, caldrà, però, que tota la societat que viu a la muntanya hi col·labori i superi un seguit de proves.
Nivell educatiu: educació primària (CS)
A través d'una visita que ens descobreix les restes pictòriques romàniques de Sant Pere de Rodes, el grup coneixerà les tècniques i els materials pictòrics emprats a l'edat mitjana, i també la importància del taller medieval i el simbolisme de l'art romànic.
Al taller, ubicat a l'antiga torre d'entrada del monestir, els i les alumnes treballaran en equips emulant els antics tallers d'artistes medievals.
Experimentaran amb les propietats pictòriques de diferents pigments i aglutinants amb els quals realitzaran pintures al tremp d'ou.
Finalment, i ja de manera individual, reproduiran una de les pintures romàniques de Sant Pere de Rodes sobre una tauleta de fusta.
Nivell educatiu: educació primària (CS)
L'alumnat es convertirà per un dia en un equip d'exploració.
Els exploradors i les exploradores, equipats amb cinta mètrica, prismàtics, lupes, brúixoles i molt més, recorreran el castell de Miravet emprant les matemàtiques, l'observació i el seu enginy per descobrir com va ser construït.
Què podem fer al castell amb uns prismàtics, una brúixola o una cinta mètrica?
Entre altres coses, observarem atentament el paisatge per poder entendre la importància de Miravet i la raó del seu emplaçament, aprendrem a orientar-nos amb l'ajuda d'una brúixola, i mesurarem els carreus per conèixer com va ser construït el castell.
Alguns dels objectius d'aquesta activitat són relacionar les dades obtingudes al llarg de l'activitat amb la construcció i ocupació del castell de Miravet, així com amb l'orde del Temple i les seves característiques; reconèixer l'entorn del castell; identificar-ne els elements principals; entendre la importància de l'emplaçament de Miravet, i fomentar el respecte i la valoració del patrimoni cultural.
Nivell educatiu: educació primària
Expedició Miravet (Dossier exploració)
Explorem el Castell de Miravet!
Explorem el Castell de Miravet (Guia primària)
L'objectiu d'aquesta proposta és que els nens i les nenes coneguin la vida quotidiana de fa mil anys en un antic monestir i tinguin un primer contacte amb el patrimoni històric.
A partir de la recerca d'un bagul antic, realitzaran un senzill joc de pistes a través del qual recorreran els espais de Sant Pere de Rodes i descobriran els paral·lelismes entre un habitatge modern i un de medieval.
Gràcies a la troballa del bagul, els nens i les nenes descobriran tot d'objectes antics que un monjo va guardar-hi, per a què servien i si avui en dia encara els utilitzem.
Nivell educatiu: educació infantil (P5)
La visita didàctica consisteix en descobrir l'imponent Castell de Cardona a través dels 5 sentits bàsics.
Amb l'ajuda d'un guia-intèrpret i amb dossier didàctic, l'alumnat coneixerà els orígens de la fortalesa de Cardona que es remunten al segle X.
La visita s'inicia als peus de la Torre Mestra, l'element més simbòlic del Castell, coneguda com la "Torre de la Minyona", per la llegenda que l'acompanya.
Allà s'explicaran els orígens del Castell, quan, perquè i com es va construir.
Amb l'ajuda del dossier i les il·lustracions entendran perfectament que Cardona fou zona de frontera entre dos mons: el cristià i el musulmà.
Tot seguit pujaran dalt de la Torre on començaran a treballar els sentits.
A través de la vista podran identificar els elements bàsics del paisatge: habitatges, bosc, conreus, muntanya de sal i les muntanyes dels Pirineus.
Dins de la Torre, asseguts apreciaran els olors de l'espai, el silenci i la frescor.
Allà s'explicarà a manera de conte la llegenda d'amor entre la princesa cristiana Adalés i el príncep musulmà Abdalà.
Tot seguit començarà un recorregut pels patis del Castell, el Claustre i els espais oberts.
Un dels punts claus de la visita didàctica transcorre a l'interior de la magnífica església – Col·legiata romànica de Sant Vicenç de Cardona (s-XI), considerada com un dels exemples d'art romànic més importants d'Europa.
L'alumnat haurà d'omplir un dossier on treballarà tots els sentits.
Caldrà identificar si l'espai és gran o petit, si l'església és alta (té unes dimensions excepcionals) o baixa, si fa fred o calor, quin són els colors predominants, quines olors ensumen, podran comprovar el tacte de la pedra, en contrast amb el forjat de metall de les reixes i l'alabastre i marbre dels panteons dels nobles.
Hauran d'identificar els sons del lloc i valorar el silenci com a element bàsic d'un lloc espiritual, de culte.
A través de l'encens viatjaran en el temps per situar-se en l'època que els nobles assistien a la missa i l'abat la impartia des de l'altar.
En el dossier didàctic tindran una il·lustració de l'església i hauran d'identificar 3 espais claus: l'altar, la tribuna i la nau central.
Tanmateix coneixeran a diversos personatges que vivien al Castell: un noble, un religiós, un cavaller, una pagesa, dos músics i el rei.
L'activitat didàctica es completa amb exercicis del dossier que podran completar a l'aula, un cop tornin a escola.
La visita està dissenyada i adaptada perfectament al nivell curricular de l'alumnat.